Eskom waarsku weer oor beurtkragArgieffoto Eskom het Woensdag gewaarsku dat beurtkrag weer ingestel kan word indien die druk nie op die kragnetwerk verlig word nie. “Ons gebruik tans ons noodreserwes,” het Andrew Etzinger, woordvoerder van Eskom, gesê. “Na verwagting gaan die noodreserwes voor die einde van die week uitgeput wees wat ekstra druk op die kragnetwerk gaan plaas en die kans op beurtkrag kan verhoog.” Dit raak die hele land. Etzinger het Maandag gesê daar is nie enige beplande beurtkrag hierdie week nie, alhoewel die stelsel steeds onder druk bly. ŉ Steenkoolsilo het verlede maand by die Majuba-kragstasie in Mpumalanga ineengestort en landswye kragonderbrekings tot gevolg gehad. Die silo het meer as 10 000 ton steenkool geberg en die voorraad na ses ander eenhede by die kragstasie beïnvloed. Instandhouding by die Cahora Bassa-aanleg in Mosambiek beïnvloed ook die kragvoorsiening.